CHO เตรียมสรุปความเสียหายประมูลรถเมล์ NGV-คาดปีนี้กำไรต่ำกว่าปีก่อน
CHO เตรียมสรุปความเสียหายประมูลรถเมล์ NGV พร้อมยืนยันจะเข้าร่วมประมูลโครงการจัดซื้อรถโดยสารพลังงานไฟฟ้าแน่นอน หาก ขสมก. มีการเปิดประมูล ขณะที่คาดปี 58 กำไรต่ำกว่าปีก่อน ส่วนรายได้คาดใกล้เคียงกับปีก่อนที่ 1,526.24 ลบ.
30 พ.ย. 2558

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช. ทวี ดอลลาเซียน จำกัด (มหาชน) หรือ CHO เปิดเผยว่า บริษัทเตรียมสรุปความเสียหายจากการที่องค์การขนส่งมวลชน(ขสมก.)ยกเลิกการประมูลการจัดซื้อรถโดยสารที่ใช้เชื้อเพลิงก๊าซธรรมชาติ (NGV) จำนวน 489 คัน พร้อมแผนการดำเนินงานของปี 59 ภายในวันที่ 22 ธ.ค.
โดยปัจจุบันบริษัทอยู่ระหว่างรอหนังสือยืนยันการยกเลิกโครงการจัดซื้อรถโดยสารปรับอากาศใช้เชื้อเพลิงก๊าซธรรมชาติของ ขสมก. ซึ่งหากมีการยืนยันออกมาแล้วบริษัทก็จะร่วมกับผู้ถือหุ้นรายย่อยเพื่อที่จะฟ้องร้อง ขสมก. เกี่ยวกับความเสียหายที่เกิดขึ้น ขณะเดียวกันบริษัทยืนยันว่าจะมีส่วนร่วมในการเข้าประมูลโครงการจัดซื้อรถโดยสารพลังงานไฟฟ้าแน่นอน หาก ขสมก. มีการเปิดประมูล
อีกทั้งปัจจุบันบริษัทได้ร่วมมือกับพันธมิตรทางธุรกิจจากบริษัท FRAMO GmbH ประเทศเยอรมนี เพื่อนำเทคโนโลยีและนวัตกรรมมาพัฒนาระบบอุปกรณ์และชิ้นส่วนสำหรับยานยนต์เพื่อการขนส่งที่ขับเคลื่อนด้วยพลังงานไฟฟ้าและควบคุมด้วยระบบคอมพิวเตอร์ในเชิงพาณิชย์
ทั้งนี้ คาดว่าจะใช้เวลาประมาณ 1 ปี ในการออกแบบและพัฒนา และคาดว่าจะสามารถผลิตรถขนส่งไฟฟ้าเชิงพาณิชย์คันแรกของประเทศไทยในปี 59
อย่างไรก็ดี บริษัทคาดกำไรสุทธิปีนี้จะต่ำกว่าปีก่อนที่ทำได้ 97.31 ล้านบาท หลังบริษัทฯได้มีการลงทุน และชะลอการรับงานต่างๆ เพื่อที่จะรองรับงานโครงการจัดซื้อรถโดยสารปรับอากาศใช้เชื้อเพลิงก๊าซธรรมชาติ จำนวน 489 คัน ของ ขสมก. แต่งานดังกล่าวไม่ออกมา ส่งผลให้รายได้ปีนี้คงจะทำได้เพียงใกล้เคียงกับปีก่อนที่ 1,526.24 ล้านบาท หลัง 9 เดือนบริษัทมีรายได้ 856.75 ล้านบาท โดยปัจจุบันมีงานในมือ (Backlog) 620.91 ล้านบาท ซึ่งจะรับรู้เข้ามาเป็นรายได้ในช่วงที่เหลือของปีราว 370 ล้านบาท ที่เหลือทยอยรับรู้ในปี 59
นอกจากนี้ บริษัทเตรียมประมูลงานใหม่ราว 400 ล้านบาท ซึ่งเป็นงานทั้งในและต่างประเทศ โดยคาดว่าจะได้ความชัดเจนในช่วงไตรมาส 1/59 พร้อมกันนี้บริษัทฯยังเตรียมลงทุนราว 80 ล้านบาท เพื่อขยายศูนย์ซ่อมบำรุงอีก 2 แห่ง
โดยภายในไตรมาส 1/59 บริษัทเตรียมนำรถขนส่งเชิงพาณิชย์ประเภท 6 ล้อขับเคลื่อนพลังงานไฟฟ้าคันแรกของประเทศไทย นำมาทดลองใช้จริงในเส้นทางการขนส่งของบริษัท ซีพี ออลล์  จำกัด (มหาชน) หรือ CPALL ตามที่บริษัทกับ CPALL และสถาบันการจัดการปัญญาภิวัฒน์ ได้ร่วมลงนามในบันทึกข้อตกลงความร่วมมือ (MOU) 3 ฝ่าย เมื่อไตรมาส 2/58 ที่ผ่านมา  เพื่อร่วมดำเนินโครงการการพัฒนายานยนต์และพลังงานทางเลือกในระบบโลจิสติกส์